b'\n_START_ARTICLE_\nNiko Mikkola (j\xc3\xa4\xc3\xa4kiekkoilija, 1996)\n_START_SECTION_\nSeuraura\n_START_PARAGRAPH_\nMikkola aloitti j\xc3\xa4\xc3\xa4kiekkoilun 4-vuotiaana Kiimingin Kiekko-Pojissa. H\xc3\xa4n siirtyi 10-vuotiaana Oulun K\xc3\xa4rppiin, jonka j\xc3\xa4lkeen h\xc3\xa4n siirtyi kaudeksi 2012\xe2\x80\x932013 Kalevan Pallon B-nuoriin. Syyskuussa 2014 Mikkola teki kolmivuotisen sopimuksen KalPan SM-liigajoukkueen kanssa. H\xc3\xa4n teki liigadebyyttins\xc3\xa4 27. joulukuuta 2014 vieraissa Oulun K\xc3\xa4rppi\xc3\xa4 vastaan, kun joukkueen kokoonpanossa oli puolustajavajetta. Mikkola merkittiin heti KalPan ykk\xc3\xb6spuolustajapariin Jussi Timosen viereen ja h\xc3\xa4n sai ottelussa j\xc3\xa4\xc3\xa4aikaa 14.33 minuuttia. Mikkola pelasi kauden 2014\xe2\x80\x932015 aikana kymmenen SM-liigaottelua tehden yhden sy\xc3\xb6tt\xc3\xb6pisteen. Helmikuussa 2015 KalPa lainasi h\xc3\xa4net loppukaudeksi Mestis-joukkue Kajaanin Hokkiin. Mikkola voitti kauden p\xc3\xa4\xc3\xa4tteeksi Mestis-pronssia._NEWLINE_St. Louis Blues varasi Mikkolan viidennell\xc3\xa4 kierroksella 127. pelaajana NHL:n varaustilaisuudessa 2015. Kaudella 2015\xe2\x80\x932016 h\xc3\xa4n avasi maalitilins\xc3\xa4 SM-liigassa. Mikkola teki liigauransa avausmaalin 12. syyskuuta 2015 vieraissa Oulun K\xc3\xa4rppi\xc3\xa4 vastaan. H\xc3\xa4nen osumansa hyv\xc3\xa4ksyttiin videotarkistuksen j\xc3\xa4lkeen. Pekka Piirala valitsi Mikkolan ottelun Alumnien t\xc3\xa4htien kolmost\xc3\xa4hdeksi. Kaikkiaan h\xc3\xa4nen tulokaskautensa SM-liigassa toi 55 runkosarjaottelussa tehot 3+6=9 ja kolmessa playoff-ottelussa yhden sy\xc3\xb6tt\xc3\xb6pisteen. Mikkola jakoi pudotuspelien ensimm\xc3\xa4isell\xc3\xa4 kierroksella KalPan sis\xc3\xa4isen tehotilaston voiton Mikko Jokelan kanssa lukemalla +2._NEWLINE_Kaudella 2016\xe2\x80\x932017 Mikkola teki l\xc3\xa4pimurtonsa SM-liigassa ja teki runkosarjassa 15 tehopistett\xc3\xa4. H\xc3\xa4n voitti kauden p\xc3\xa4\xc3\xa4tteeksi SM-hopeaa._NEWLINE_Mikkola siirtyi kaudeksi 2017\xe2\x80\x932018 kaksivuotisella sopimuksella Tapparaan. Syksyll\xc3\xa4 2017 h\xc3\xa4n osallistui St. Louis Bluesin harjoitusleirille ja Mikkola pelasi seuran NHL-joukkueessa kaksi harjoitusottelua, mink\xc3\xa4 takia h\xc3\xa4nelt\xc3\xa4 j\xc3\xa4i v\xc3\xa4liin Tapparan kauden seitsem\xc3\xa4n ensimm\xc3\xa4ist\xc3\xa4 runkosarjaottelua. Mikkola jakoi koko SM-liigan pudotuspelien tehotilaston voiton HIFK:n Juha-Pekka Haatajan kanssa lukemalla +9. H\xc3\xa4n voitti kauden p\xc3\xa4\xc3\xa4tteeksi SM-hopeaa._NEWLINE_Toukokuussa 2018 Mikkola teki kaksivuotisen tulokassopimuksen St. Louis Bluesin kanssa. Syksyn 2018 harjoitusleirin p\xc3\xa4\xc3\xa4tteeksi seura l\xc3\xa4hetti h\xc3\xa4net AHL-joukkue San Antonio Rampagen vahvuuteen. Mikkola pelasi siell\xc3\xa4 koko kauden 2018\xe2\x80\x932019 tehden 70 runkosarjaottelussa tehot 2+7=9. My\xc3\xb6s syksyn 2019 harjoitusleirin p\xc3\xa4\xc3\xa4tteeksi h\xc3\xa4net l\xc3\xa4hetettiin farmiin.\n_START_SECTION_\nMuuta\n_START_PARAGRAPH_\nMikkola valmistui ylioppilaaksi Kuopion klassillisesta lukiosta kev\xc3\xa4\xc3\xa4ll\xc3\xa4 2016. H\xc3\xa4n harrasti lapsena my\xc3\xb6s jalkapalloa, suunnistusta, yleisurheilua ja hiihtoa.'